แก๊งตุ๋นให้กู้ระบาด คลังเตือนให้ระวัง
คลังเตือนประชาชนโดนหลอกให้กู้ดอกเบี้ยต่ำ ที่อาจเป็นการแอบอ้างหรือหลอกลวงประชาชน
1 พ.ย. 2559

คลังเตือนประชาชนโดนหลอกให้กู้ดอกเบี้ยต่ำ ที่อาจเป็นการแอบอ้างหรือหลอกลวงประชาชน
นายพรชัย ฐีระเวช รองผู้อำนวยการสำนักงานเศรษฐกิจการคลัง (สศค.) เปิดเผยว่า ได้มีประชาชนจำนวนมากจากจังหวัดภาคตะวันออกเฉียงเหนือและภาคเหนือโทรศัพท์มายังสายด่วน 1359 ศูนย์รับแจ้งการเงินนอกระบบ เพื่อสอบถามเกี่ยวกับโครงการเงินให้กู้ยืมดอกเบี้ยต่ำของกลุ่มหรือชมรมต่างๆ ว่า เป็นโครงการในความสนับสนุนของกระทรวงการคลังหรือไม่ ซึ่ง สศค.พบว่าไม่ได้เป็นโครงการตามนโยบายการแก้ไขปัญหาหนี้สิน หรือนโยบายช่วยเหลือผู้มีรายได้น้อยของกระทรวงการคลังหรือของรัฐบาล
ทั้งนี้ สศค.จึงขอแจ้งเตือนภัยให้ประชาชนใช้ความระมัดระวังอย่างสูง เมื่อมีผู้ชักชวนให้กู้ยืมเงินในโครงการที่มีเงื่อนไขการกู้ยืม เช่น แอบอ้างว่ามีแหล่งเงินทุนให้กู้ในวงเงินสูงด้วยดอกเบี้ยอัตราต่ำ เช่น 1% ต่อปี เป็นต้น ระยะเวลาชำระคืนนาน 10 ปี ใช้หลักฐานเพียงบัตรประชาชนหรือสำเนาทะเบียนบ้าน โดยมีการเรียกเก็บค่าสมัครสมาชิก ค่าธรรมเนียม ค่าบำรุง หรือค่าใช้จ่ายอื่น เป็นต้น
ดังนั้น กระทรวงการคลังจึงขอให้ประชาชนศึกษาเงื่อนไขในเอกสารสำคัญต่างๆ อย่างรอบคอบ อย่าลงนามในเอกสารสัญญาเงินกู้ สัญญาค้ำประกันเงินกู้ สัญญาขายฝาก หรือหนังสือยอมรับสภาพหนี้ใดๆ ที่ไม่ได้ระบุเงื่อนไขการกู้ยืมเงินให้ครบถ้วนเสียก่อน รวมทั้งอย่าลงนามในเอกสารรับเงินใดๆ โดยที่ยังไม่ได้รับเงินจริง เนื่องจากอาจถูกหลอกลวง ทำให้ตกเป็นลูกหนี้ที่มีภาระหนี้หนักและถูกฟ้องร้องให้ชำระหนี้ตามกฎหมายได้ในภายหลัง